Subkontrakteurs vertraag glo Covid-19-projek by hospitaal(Argieffoto ter illustrasie: Adhy Savala/Unsplash) Die DA het die skuld vir vertragings aan bouwerk by die Bronkhorstspruit-hospitaal op “gulsige subkontrakteurs” gepak. Jack Bloom, die DA se woordvoerder oor gesondheid in Gauteng, sê dié subkontrakteurs en ŉ plaaslike ANC-raadslid striem pogings om die 150 nuwe beddens by die hospitaal aan te bring om die styging in Covid-19-gevalle te help hanteer. Volgens DA-wyksraadslid Bronwynn Engelbrecht moes bouwerk vir die bykomende beddens al teen 15 Desember afgehandel gewees het. Subkontrakteurs het glo opgehou werk en meer geld geëis om die werk te voltooi. “Dit blyk dat hulle die geld aan duur motors bestee het.” Engelbrecht is ook ingelig dat ŉ plaaslike ANC-raadslid die oponthoude aanmoedig. Volgens die DA plaas dit druk op BMW, wat die projek as ŉ maatskaplike verantwoordelikheidsprojek finansier. Bloom sê volgens Gautengse premier David Makhura sal die werk teen die einde van die maand afgehandel wees, maar “dit lyk onwaarskynlik”. Bloom sê verdere vertragings kan verwag word om personeel beskikbaar te stel en die beddens toe te rus. Die DA sê daar moet gevra word hoekom die ekstra beddens beskikbaar gestel word ver weg van Tshwane se dig bevolkte gebiede waar die behoefte die grootste is. “Bykomende beddens by die Mamelodi- en Kalafong-hospitaal sou meer gehelp het om die druk op die Steve Biko- akademiese hospitaal te verlig, waar Covid-19-pasiënte nou in tente in die parkeergebied behandel word,” sê Bloom. “En waar is die veldhospitaal in Rosslyn wat Makhura in Mei verlede jaar met die hulp van Nissan en BMW beloof het?” Bloom sê dít is net nog ŉ voorbeeld van swak beplanning en mislukte inwerkingstelling van hospitaalprojekte wat dringend nodig is om lewens tydens die Covid-19-pandemie te red.